b'\n_START_ARTICLE_\nRAF Bomber Command\n_START_PARAGRAPH_\nRAF Bomber Command var organisasjonen som kontrollerte Royal Air Forces bombefly fra 1936 til 1968. Under andre verdenskrig bombet og \xc3\xb8dela RAF Bomber Command en betydelig del av Tysklands industrielle kapasitet og mange tyske byer.\n_START_SECTION_\nBegynnelsen\n_START_PARAGRAPH_\nI juni 1936 presenterte Royal Air Force en ny organisasjonsform. Fram til da hadde luftforsvaret av De britiske \xc3\xb8yer v\xc3\xa6rt underlagt Air Defence of Great Britain Command. Med virkning fra 1. juli skulle det opprettes fire nye kommandoer, tre operative og en treningskommando; Bomber Command, Fighter Command, Coastal Command og Training Command. Bomber Command skulle administrere bombeflyskvadronene, organisert i grupper. Det var opprinnelig fire grupper (Nos. 1,2&3 (Bomber) Groups og No. 6 (Auxiliary) Group). F\xc3\xb8rste sjef for kommandoen ble Air Vice-Marshal John Miles Steel._NEWLINE_Ved opprettelsen besto bombeflystyrken fremdeles av biplan som for eksempel Vickers Virginia og Vickers Vincent.  Men allerede f\xc3\xb8r 1936 hadde man begynt \xc3\xa5 se opp for den tyske  opprustningen.\n_START_SECTION_\nAndre verdenskrig\n_START_PARAGRAPH_\nI september 1939, ved utbruddet av andre verdenskrig, hadde Bomber Command vokst fra fire til seks grupper.  Man kunne stille 280 fly med mannskaper, og disponerte 27 flystriper. Flyparken besto av Bristol Blenheim, Vickers Wellington, Armstrong Whitworth Whitley og Handley Page Hampden._NEWLINE_Ved krigens slutt kunne man m\xc3\xb8nstre 1\xc2\xa0069 fly med mannskaper fordelt p\xc3\xa5 96 skvadroner og syv operasjonsgrupper fra 60 flystriper.\n_START_SECTION_\nKald krig\n_START_PARAGRAPH_\nDemobiliseringen kom fort; allerede i 1948 var flystyrken kuttet fra 1560 til 160 fly. 96 Avro Lincoln, 48 Avro Lancaster og 16 Mosquito fordelt p\xc3\xa5 24 skvadroner var Bomber Commands frontlinjestyrke juni 1948.  Selv om Lincoln hadde erstattet Lancaster i l\xc3\xb8pet av 1949, manglet man kapasitet til \xc3\xa5 n\xc3\xa5 Moskva. I 1950 og 1951 ble det skaffet nok Boeing Washington-fly til \xc3\xa5 bestykke \xc3\xa5tte skvadroner.\n_START_SECTION_\nNedleggelse\n_START_PARAGRAPH_\nI april 1968 ble Bomber Command og Fighter Command sl\xc3\xa5tt sammen til \xc3\xa9n kommando, RAF Strike Command, etter et politisk vedtak i 1967.'